b'\n_START_ARTICLE_\nMoscheea Faisal\n_START_SECTION_\nIstorie \xc8\x99i arhitectur\xc4\x83\n_START_PARAGRAPH_\nIdeea construirii moscheii a fost lansat\xc4\x83 \xc3\xaen anul 1966 de c\xc4\x83tre regele Faisal al Arabiei Saudite, \xc3\xaen urma unei vizite oficiale, ce a sprijinit ini\xc8\x9biativa guvernului pakistanez de a construi o moschee na\xc8\x9bional\xc4\x83 \xc3\xaen Islamabad. La 3 ani dup\xc4\x83 aceea, \xc3\xaen anul 1969, a avut loc un concurs interna\xc8\x9bional \xc3\xaentre mai mul\xc8\x9bi arhitec\xc8\x9bi veni\xc8\x9bi din 17 \xc8\x9b\xc4\x83ri pentru a prezenta un posibil design al vitoarei moschei. Design-ul c\xc3\xa2\xc8\x99tig\xc4\x83tor a fost acela al arhitectului turc Vedat Dalokay, un design modern \xc8\x99i neobi\xc8\x99nuit. \xc3\x8en anul 1976 au \xc3\xaenceput oficial lucr\xc4\x83rile la m\xc4\x83re\xc8\x9bul edificiu, acestea fiind finan\xc8\x9bate de guvernul Arabiei Saudite. Moscheea a fost finalizat\xc4\x83 \xc3\xaen anul 1987 \xc8\x99i a g\xc4\x83zduit Universitatea Interna\xc8\x9bional\xc4\x83 Islamic\xc4\x83._NEWLINE_Din punct de vedere al arhitecturii, Moscheea Faisal are un design unic, diferit fa\xc8\x9b\xc4\x83 de cel al moscheilor tradi\xc8\x9bionale. Proiectul a st\xc3\xa2rnit numeroase critici din partea musulmanilor conservatori ce au considerat moscheea ca fiind o deviere de la lunga istorie a arhitecturii islamice din Asia de Sud. Ea nu prezint\xc4\x83 domuri \xc8\x99i nici arcuri. \xc3\x8en schimb este construit\xc4\x83 sub forma unui cort beduin cu patru minarete sub forma unor creioane. Minaretele au o \xc3\xaen\xc4\x83l\xc8\x9bime de 80 de metri. \xc3\x8en cea ce prive\xc8\x99te capacitatea sa, Moscheea Faisal poate g\xc4\x83zdui \xc3\xaen timpul rug\xc4\x83ciunii aproximativ 200.000 de persoane, fiind cea mai mare moschee din Pakistan \xc8\x99i din Asia de Sud.'